Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2021/C 164/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 z dne 18. decembra 2013.

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Kalix Löjrom“

EU št.: PDO-SE-0650-AM01 – 13. maj 2020

ZOP (X) ZGO ( )

1. Ime

„Kalix Löjrom“

2. Država članica ali tretja država

Švedska

3. Opis kmetijskega proizvoda ali živila

3.1. Vrsta proizvoda

Skupina1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

Glavne značilnosti proizvoda „Kalix Löjrom“ so:

— Edini dodatek v proizvodu „Kalix Löjrom“ je 4,0 % soli (NaCl).

— Velikost iker se med pettedenskim ribolovnim obdobjem spreminja, in sicer od približno 0,8 mm v prvem tednu do približno 1,3 mm v petem tednu.

— Ikre „Kalix Löjrom“ imajo zaokrožen blag okus po nežnem ribjem olju in soli.

— Ikre so oranžne barve po barvni lestvici S2070-Y50R (nacionalna barvna lestvica).

— Vsebnost vode mora biti dovolj nizka, da ikre „Kalix Löjrom“ ne padejo z obrnjene žlice. Ikre morajo poleg tega tudi na ravni površini ohraniti svojo obliko.

3.3. Krma (samo za proizvode živalskega izvora) in surovine (samo za predelane proizvode)

Ameriška ozimica se prehranjuje s planktonskimi rakci in ličinkami insektov ter minerali, ki jih na območje prinesejo reke. Vsa prehrana ameriške ozimice izvira z geografskega območja.

3.4. Posebne faze proizvodnje, ki jih je treba izvajati na opredeljenem geografskem območju

Priprava proizvoda „Kalix Löjrom“, vključno s predhodnim spiranjem, mešanjem, odcejanjem, sušenjem, soljenjem in temeljitim čiščenjem, mora potekati na geografskem območju. Tam namreč obstaja posebno znanje, poleg tega proizvod pred obdelavo ne bi dobro prenesel daljšega transporta.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Na kopnem geografsko območje zajema občine Piteå, Luleå, Kalix in Haparanda, na morju pa območje, razmejeno z ustjema reke Åby na jugu in reke Torneå na severu, ki ne sega dlje od 40 km od obale.

5. Povezava z geografskim območjem

5.1. Posebnosti geografskega območja

Ameriška ozimica živi na geografskem območju iz točke 4. V lovni dobi se ameriška ozimica zadržuje na tem geografskem območju, saj je arhipelag, ki ga sestavlja 1500 otokov, njeno naravno drstitveno območje. Na severu finske obale ni naravnih drstitvenih območij enake vrste. Južno od ustja reke Åby je vsebnost soli previsoka, saj v ta del Botnijskega zaliva ne priteka dovolj sladke vode. Velikost dejanskega območja ulova se spreminja glede na količino sladke vode, ki priteče s spomladanskimi poplavami. Med sneženimi zimami sladka voda spomladanskih poplav v Botnijski zaliv potisne slano vodo, zato zunanja meja ribolova na ameriško ozimico sega do 40 km od obale. Kadar se ameriška ozimica lahko prehranjuje na širšem območju, se stalež poveča. Dobro je znana povezava med deževnimi, sneženimi zimami in večjim staležem ameriške ozimice. Osem velikih rek ter številni manjši potoki in vodotoki v ta del Botnijskega zaliva prinašajo sladko vodo. V te vodotoke priteka voda s 25 % švedskega ozemlja, prispevno območje pa vključuje tudi dele norveških gorskih vodotokov. Voda je pitna.

„Kalix Löjrom“ se proizvaja ročno in zahteva visoko raven strokovnega znanja in dolgoletne izkušnje. Zlasti za stiskanje iker, ki pomembno vpliva na kakovost proizvoda, so potrebne večletne izkušnje. Zaradi dolge tradicije priprave iker „Kalix Löjrom“ obstaja veliko lokalnega znanja o njihovi obdelavi.

5.2. Posebnosti proizvoda

Ameriška ozimica se od drugih sladkovodnih vrst na tem geografskem območju razlikuje predvsem po prehrani. Na območju ni nobenih sladkovodnih insektov. Ribe se prehranjujejo s planktonskimi rakci in ličinkami insektov. Ikre „Kalix Löjrom“ so oranžne barve po barvni lestvici S2070-450R (nacionalna barvna lestvica), čeprav so ikre sladkovodne ameriške ozimice sicer rumene. Razlika je posledica prehrane. Ikre „Kalix Löjrom“ imajo zaokrožen blag okus po nežnem ribjem olju in soli.

5.3. Vzročna povezava med geografskim območjem in kakovostjo ali značilnostmi proizvoda

Tržna podoba proizvoda „Kalix Löjrom“ je visokokakovostna in ekskluzivna. Za to je mnogo razlogov, med drugim tudi mrzla čista voda, ki je pitna, in posebna prehrana. Proizvod se od podobnih loči tudi po posebni metodi proizvodnje, ki se uporablja na tem geografskem območju. Zaradi posebne prehrane ameriške ozimice na geografskem območju imajo ikre „Kalix Löjrom“ značilen okus in barvo.

Sklic na objavo specifikacije proizvoda

(drugi pododstavek člena 6(1) te uredbe)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/1697-2006-ansokan-om-skyddad-ursprungsbeteckning-for-kalix-lojrom_rev20210204.pdf